ผู้ค้าทองแห่กู้เงินแบงก์‘นำเข้า-ส่งออก’ทะลัก
อานิสงส์ทองคำพุ่ง พ่อค้าขอสินเชื่อหมุนเวียนเพิ่ม ยอดเทรดไฟแนนซ์กระฉูด
11 ส.ค. 2554

อานิสงส์ทองคำพุ่ง พ่อค้าขอสินเชื่อหมุนเวียนเพิ่ม ยอดเทรดไฟแนนซ์กระฉูด
นายสำมิตร สกุลวิระ ผู้ช่วยกรรมการผู้จัดการ ธนาคารกสิกรไทย กล่าวว่า ราคาทองคำที่ปรับตัวสูงขึ้นในปีนี้ส่งผลให้ร้านค้าทองคำแห่กันขอสินเชื่อหมุนเวียนเพิ่มขึ้น 20-30% เนื่องจากผู้ค้าทองคำรายใหญ่ของประเทศจะต้องนำเข้าและส่งออกทองคำ โดยเฉพาะสินเชื่อหมุนเวียนระยะสั้น 3-7 วัน
นายสำมิตร กล่าวว่า ร้านค้าทองคำเป็นธุรกิจที่ซื้อและขายทันที โดยร้านค้าทองคำจะบริหารการซื้อขายให้สมดุลเพื่อไม่ให้เกิดการกักตุนทองคำ เนื่องจากจะมีความเสี่ยงจากราคาผันผวน หากร้านใดมีทองคำมากเกินไปก็จะนำทองคำออกขายต่างประเทศ
“ถ้าพิจารณาจากปริมาณการทำธุรกรรมเทรดไฟแนนซ์ของธนาคารทั้งหมดจะเป็นของกลุ่มร้านค้าทองคำร่วม 10% และมีแนวโน้มจะเพิ่มมากขึ้นตามมูลค่าทองคำที่สูงขึ้น ทำให้ร้านค้าทองคำต้องปิดความเสี่ยงจากค่าเงินที่มีความผันผวน รวมถึงใช้บริการเปิด แอล/ซี ด้วย เทรดไฟแนนซ์ที่บิดเบี้ยวส่วนหนึ่งก็มีผลมาจากทองคำ” นายสำมิตร กล่าว
ทั้งนี้ ปริมาณการทำธุรกรรมของร้านค้าทองจะกระจุกตัวอยู่ที่ธนาคารขนาดใหญ่แห่งละ 25%
นายวีระชัย อมรรัตน์ ผู้ช่วยกรรมการผู้จัดการใหญ่ ธุรกิจการค้าต่างประเทศ ธนาคารทหารไทย กล่าวว่า ธนาคารเริ่มให้ความสำคัญกับกลุ่มลูกค้าร้านค้าทองคำขนาดใหญ่มากขึ้นที่เกี่ยวข้องกับการนำเข้าและส่งออกมากขึ้น จากเดิมที่ไม่มีลูกค้ากลุ่มนี้ แต่ปีนี้มีลูกค้าที่เป็นร้านค้าทองคำขนาดใหญ่ 2 ราย เริ่มใช้บริการสินเชื่อและใช้บริการเทรดไฟแนนซ์
ศูนย์วิจัยกสิกรไทย รายงานว่า ในครึ่งปีแรกไทยมีการนำเข้าทองคำ 5,560 ล้านเหรียญสหรัฐ ส่งออกทองคำ 3,410 ล้านเหรียญสหรัฐ ขณะที่การนำเข้าทองคำในช่วง 6 เดือนแรกปี 2553 อยู่ที่ 3,915 ล้านเหรียญสหรัฐ และส่งออก 3,677 ล้านเหรียญสหรัฐ ปัจจัยการนำเข้าและส่งออกทองคำจึงส่งผลต่อเงินบาททำให้เกิดความผันผวน